รัฐบาลไทย-ข่าวทำเนียบรัฐบาล-กรมปศุสัตว์ชี้แจงข้อเท็จจจริง กรณีโคในโครงการโคแม่พันธุ์คุณภาพป่วย
วันจันทร์ที่ 4 มิถุนายน 2561
กรมปศุสัตว์ชี้แจงข้อเท็จจจริง กรณีโคในโครงการโคแม่พันธุ์คุณภาพป่วย
กรมปศุสัตว์ชี้แจงข้อเท็จจจริง กรณีโคในโครงการโคแม่พันธุ์คุณภาพป่วย
วันที่ 30 พฤษภาคม 2561 นายสรวิศ ธานีโต ผู้ตรวจราชการกระทรวงเกษตรและสหกรณ์ รักษาราชการอธิบดีกรมปศุสัตว์ กระทรวงเกษตรและสหกรณ์ ชี้แจงกรณีโคในโครงการโคแม่พันธุ์คุณภาพป่วยล้มตาย ตามที่ น.ส.สุภาวดี ตระกูลศรสูรย์ เกษตรกรชาวสกลนคร ร้องศูนย์ดํารงธรรม เรื่อง โครงการโคแม่พันธุ์คุณภาพ , ข่าวไทยรัฐทีวี เมื่อวันที่ 29 พฤษภาคม 2561 เวลา 20.40 น. ได้นําเสนอข่าวว่า “ผู้เลี้ยงโคสกลนคร ร้องศูนย์ดํารงธรรม วัวแม่พันธุ์แห่แท้งลูกล้มตายอื้อ”
กรมปศุสัตว์ขอชี้แจงข้อเท็จจริงดังนี้
ข้อที่ 1. โคในโครงการดังกล่าว ไม่มีคุณภาพ เป็นโรค Brucellosis (โรคแท้งติดต่อ) จนแท้งลูกตายเป็นจํานวนมาก
คําชี้แจง โคที่เกิดโรคนั้นอยู่ภายในโครงการส่งเสริมการเลี้ยงโคเนื้อ โดยความรับผิดชอบสหกรณ์การเกษตรเพื่อการตลาดลูกค้า (สกต.) ของ ธกส.สกลนคร จํากัด ด้วยเกษตรกรประสานขอให้ สนง.ปศจ.สกลนคร เข้าไปตรวจสอบด้านสุขภาพ พบผลบวกป่วยเป็นโรคแท้งติดต่อจํานวน 6 ตัว จาก 50 ตัว
ข้อที่ 2. แม้ว่าเกษตรกรจะได้รับเงินชดเชยไปแล้ว แต่ระยะเวลาที่เลี้ยงมีความเสียหาย ทั้งด้านค่าใช้จ่ายและค่าเสียเวลา ขณะที่เกษตรกรต้องการที่จะได้ลูกวัวเพื่อเลี้ยงต่อไป แต่ต้องชะงักเพราะลูกวัวตายไปหมดแล้ว
คําชี้แจง กรมปศุสัตว์จะได้ประสานงานเชิญผู้แทน สนง.สหกรณ์จังหวัดสกลนคร สนง.ปศุสัตว์จังหวัดสกลนคร สกต. ธกส. สกลนคร จํากัด และเกษตรกรผู้ได้รับผลกระทบ ร่วมประชุมหารือ วางแนวทางช่วยเหลือค่าใช้จ่ายในการดูแลสัตว์ ในห้วงการกักสัตว์ไว้เพื่อตรวจชันสูตรโรค 6 เดือน
ข้อที่ 3. ขอให้รัฐตรวจสอบปัญหาดังกล่าว และเปลี่ยนแม่พันธุ์ทั้งหมดโดยเอาชุดใหม่มาทดแทนให้เกษตรกร เพราะเจ้าหน้าที่ปศุสัตว์แจ้งว่าได้ตรวจเลือดพบว่าโคแม่พันธุ์ มีโอกาสเป็นโรคแท้งติดต่ออีก เพราะโคอยู่รวมกันมีโอกาสติดเชื้อสูง
คําชี้แจง การติดต่อของโรคแท้งติดต่อ สามารถติดต่อได้ทางเยื่อเมือก จากการผสมพันธุ์หรือการสัมผัสใกล้ชิด หรือเป็นแม่ลูกกัน ดังนั้น โคที่อยู่ร่วมฝูงกันจึงต้องตรวจชันสูตรหาโรคแท้งติดต่อ อีกจํานวน 3 ครั้ง ห่างกันทุก 2 เดือน รวมระยะเวลาอีก 6 เดือน จึงจะสามารถยืนยันได้ว่า โคนั้นปลอดเชื้อแล้ว ส่วนการเปลี่ยนโคใหม่ทั้งฝูงนั้น อยู่ในความรับผิดชอบของ สหกรณ์การเกษตรเพื่อการตลาดลูกค้า (สกต.) ของ ธกส.สกลนคร จํากัด
การดําเนินการ : กรมปศุสัตว์ โดยสํานักงานปศุสัตว์จังหวัดสกลนครได้ดําเนินการให้ความสะดวกตามภารกิจของกรมปศุสัตว์ ได้แก่ การออกใบเคลื่อนย้ายสัตว์ การกักสัตว์ การดูแลสุขภาพสัตว์ เป็นต้น ดังนั้น ในกรณีที่เจ้าหน้าที่ได้รับแจ้งจากเกษตรกรว่ามีโคป่วย สํานักงานปศุสัตว์จังหวัดสกลนคร จึงได้จัดส่งเจ้าหน้าที่ไปดําเนินการตรวจวินิจฉัยโรค และเก็บตัวอย่างเลือดแม่โคเนื้อซึ่งป่วยด้วยอาการแท้งลูก ของนางสาวสุภาวดี ตระกูลศรสูรย์ และเกษตรกรกลุ่มโคเนื้อคุณภาพบ้านนากับแก้ ซึ่งเป็นโคที่ได้รับจากโครงการโคแม่พันธุ์คุณภาพของ สกต. ธกส. สกลนคร จํากัด จํานวน 50 ตัว พบโคเนื้อแม่พันธุ์ของเกษตรกรให้ผลบวกต่อโรคแท้งติดต่อ จํานวน 6 ตัว ตั้งแต่วันที่ 31 ตุลาคม 2560 พร้อมทั้งได้สั่งทําลายโคเนื้อที่ให้ผลบวก จํานวน 6 ตัว และสั่งกักโคที่ร่วมฝูงเพื่อดําเนินการชันสูตรโรคอีก 3 ครั้ง ทุก 2 เดือน ตามคําแนะนําของศูนย์วิจัยและพัฒนาการสัตวแพทย์ภาคตะวันออกเฉียงเหนือตอนบน ซึ่งเกษตรกรได้รับเงินชดเชยค่าทําลายสัตว์จาก สหกรณ์การเกษตรเพื่อการตลาด (สกต.) เรียบร้อยแล้ว นอกจากนี้ สํานักงานปศุสัตว์จังหวัดสกลนคร จะออกหนังสือรับรองการตาย/ใบผ่าซากให้เฉพาะกรณีที่ได้รับแจ้งให้ไปชันสูตรซากหรือได้ดําเนินการรักษา
ทั้งนี้ กรมปศุสัตว์ โดยสํานักงานปศุสัตว์จังหวัดสกลนครได้ทําบันทึกสั่งกักโคร่วมฝูง จํานวน 44 ตัว เพื่อดําเนินการชันสูตรโรคตามขั้นตอน พร้อมทั้งได้สั่งการให้เจ้าหน้าที่เข้าให้บริการดูแลรักษาพยาบาลสัตว์ป่วยและให้บริการผสมเทียมกับแม่โคที่เข้าร่วมโครงการอย่างเต็มที่และทั่วถึง
แนวทางการแก้ไข : กรมปศุสัตว์ได้ประชุมร่วมกับ ธกส. (สกต.) เพื่อหามาตรการแก้ไข และจัดฝึกอบรมตัวแทนเกษตรกรผู้เลี้ยงโคเนื้อที่เข้าร่วมโครงการฯ เพื่อให้ความรู้ สร้างความเข้าใจเกี่ยวกับการเลี้ยงและการควบคุมโรคในโคเนื้อโดยกําหนดแนวทางส่งเสริมให้กลุ่มโคแม่พันธุ์คุณภาพของนางสาวสุภาวดี ตระกูลศรสูรย์ เป็นศูนย์เรียนรู้ด้านการเลี้ยงโคเนื้อครบวงจรอีกด้วย
---------------------------